b'\n_START_ARTICLE_\nPastisseria Pujol\n_START_SECTION_\nDescripci\xc3\xb3\n_START_PARAGRAPH_\nEstabliment situat en un edifici inscrit en una parcel\xc2\xb7la estreta amb nom\xc3\xa9s aquest local als baixos. L\'exterior del local es tracta d\'un aplacat realitzat amb marbre que emmarca els dos aparadors que formen un petit vest\xc3\xadbul on hi ha una estrella de marbre sobre el paviment i tamb\xc3\xa9 una altra met\xc3\xa0l\xc2\xb7lica en una paret exterior. Aquest aplacat arrenca d\'un s\xc3\xb2col baix de marbre negre emmarcat per una motllura, tant interior com exterior, de marbre blanc. Els aparadors s\xc3\xb3n de fusta motllurada muntats sobre el s\xc3\xb2col de marbre que segueix el mateix model que el de la fa\xc3\xa7ana._NEWLINE_Pel que fa a l\'interior, els mobles com el taulell mostrador, els prestatges amb mirall i el moble de la caixa s\xc3\xb3n originals. Tots ells s\xc3\xb3n muntats sobre un s\xc3\xb2col de color negre i disposen de plafons motllurats amb els cantells c\xc3\xb2ncaus. Els mostradors s\xc3\xb3n formats per una vitrina superior on es poden veure els productes a la venda, el sobre \xc3\xa9s de marbre negre amb aig\xc3\xbces i el moble \xc3\xa9s revestit amb plafons de fusta. Per \xc3\xbaltim, cal mencionar tamb\xc3\xa9 el sostre que \xc3\xa9s el m\xc3\xa9s antic que es conserva de la botiga. \xc3\x89s fet de guix amb baixos relleus sim\xc3\xa8trics de color marr\xc3\xb3 que imita la fusta.\n_START_SECTION_\nHist\xc3\xb2ria\n_START_PARAGRAPH_\nAls inicis aquesta pastissera estava lligada a la pastisseria La Colmena situada a la pla\xc3\xa7a de l\'\xc3\x80ngel, ja que els primers propietaris, els germans Francesc i Josep Roig van obrir les dues. Van comprar el trasp\xc3\xa0s de la pastissera coneguda amb el nom de "La Estrella", del carrer Nou de la Rambla. M\xc3\xa9s tard van voler tancar-la per comprar La Colmena, per\xc3\xb2 finalment un dels treballadors, Sime\xc3\xb3n Pujol, va decidir convertir-se en el nou propietari i li va canviar el nom per Pastisseria Pujol. El 1950 es va renovar tot l\'espai interior menys el sostre.'